பாடம் 8
சிறையில் யோசேப்பு
நோக்கம்: யோசேப்பின் சிரமங்களிலும் தேவன் தொடர்ந்து அவனோடு இருந்தார் என்பதைப் பிள்ளைகளுக்குக் கற்பித்தல். தேவன் தனக்குக் கொடுத்த வரங்களை தனக்காக மட்டுமல்ல, மற்றவர்களுக்கு உதவவும் யோசேப்பு பயன்படுத்தத் தொடங்கினான்.
வேத வாசிப்பு: ஆதியாகமம் 39:19 – 40:23
மனப்பாட வசனம்: ஆதியாகமம் 39:21 – “கர்த்தர் யோசேப்போடே இருந்து, அவன்மேல் தயவு காண்பித்தார்.”
பாடத்தை அளித்தல்
தொடக்கப் புள்ளி
யாருக்குப் பாட விருப்பம் என்று பிள்ளைகளிடம் கேளுங்கள். பெரும்பாலானோருக்கு விருப்பமாயிருக்கும். பாடுவதற்கு நல்ல குரலைத் தருபவர் யார் என்று வகுப்பினரிடம் கேளுங்கள். உங்கள் கேள்வி பதில்களால், பாடுவது போன்ற வரங்களை நாம் அனுபவிக்க தேவன் தருகிறார் என்பதைக் காட்டுங்கள். நம் வரங்களை மற்றவர்களுடன் பகிர்ந்துகொண்டால் அவற்றை இன்னும் அதிகமாக அனுபவிக்கிறோம்.
இன்றைய போதனையின் முக்கிய குறிப்புகள்
1. யோசேப்புக்கு ஒரு வரம் இருந்தது – கனவுகளுக்கு அர்த்தம் சொல்ல அவனால் முடியும். ஆனால் கனவு காணும் அவனுடைய வரம் சில சமயங்களில் மக்களை அவன்மேல் கோபப்படச் செய்தது. படம் 5 ஐக் காட்டுங்கள். படத்தைப் பார்த்தபடி கதையைச் சுருக்கமாக மீள்பார்வை செய்யுங்கள். இப்போது யோசேப்பு அநியாயமாகச் சிறையில் அடைக்கப்பட்டான்; ஆனால் தேவன்மேல் கோபப்படவில்லை. சிறையில் யோசேப்பின் நிலையை விவரியுங்கள் (39:21-23).
2. எகிப்தின் ராஜாவாகிய பார்வோன் தன் முக்கிய பானபாத்திரக்காரனையும் முக்கிய அப்பக்காரனையும் யோசேப்போடு சிறையில் போட்டிருந்தான். அவர்கள் அங்கே நீண்ட காலம் இருந்தனர். ஒரு இரவு இந்த இரு ஊழியக்காரர்களுக்கும் கனவுகள் வந்தன. கனவுகளின் அர்த்தத்தைச் சொல்ல யாரும் இல்லை என்று அவர்கள் நினைத்தனர். தேவன் அதை அவர்களுக்குத் தெளிவுபடுத்த முடியும் என்று யோசேப்பு சொன்னான். இந்த எகிப்தியர்கள் ஒரே மெய்யான தேவனை அறியவில்லை. தேவனுடைய செய்தியைப் புரிந்துகொள்ள உதவ யோசேப்பு முன்வந்தான் (40:1-8).
3. படம் 8 ஐக் காட்டுங்கள். முக்கிய பானபாத்திரக்காரனின் கனவின் கதையைச் சொல்லுங்கள் (40:9-13).
•  குறிப்பு: அ) அவனுடைய கனவு ஊழியக்காரனின் தலைக்கு மேலே படமாக வரையப்பட்டுள்ளது. ஆ) திராட்சைக் கொடி என்பது திராட்சைப் பழங்களைத் தரும் ஒரு சிறிய செடி. சிறிய பழங்களை பிழிந்து சாறெடுத்து திராட்சை ரசம் செய்வார்கள்.
4. இது தனக்கும் ஒரு வாய்ப்பு என்று யோசேப்பு கண்டான். எனவே பானபாத்திரக்காரன் தன் வேலைக்குத் திரும்பும்போது பார்வோனிடம் யோசேப்பின் வழக்கைப் பற்றிச் சொல்லும்படி கேட்டுக்கொண்டான் (40:14-15).
5. பின்பு முக்கிய அப்பக்காரன் தன் கனவை யோசேப்பிடம் சொன்னான்; யோசேப்பு அதன் அர்த்தத்தை அவனுக்குச் சொன்னான் (40:16-19).
6. யோசேப்பு சொன்ன கனவுகளின் விளக்கம் நிறைவேறியது. ஆனால் முக்கிய பானபாத்திரக்காரன் பார்வோனிடம் யோசேப்பைப் பற்றிச் சொல்ல மறந்துவிட்டான். மேலும் இரண்டு ஆண்டுகள் யோசேப்பு சிறையில் இருக்க தேவன் அனுமதித்தார் (40:20 – 41:1).
கதைக்கு நம் பதில்
தேவன் ஒவ்வொருவருக்கும் கொடுத்திருக்கும் வரங்களைப் பற்றி யோசிக்கும்படி பிள்ளைகளிடம் சொல்லுங்கள். பிள்ளைகளை நன்கு அறிந்தால் அவர்களின் வரங்களை (உதாரணமாக, நன்றாகப் பாடுவது அல்லது நட்பான குணம்) குறிப்பிடலாம். தேவனை மகிமைப்படுத்த நம் வரங்களை எப்படிப் பயன்படுத்தலாம்?
மனப்பாட வசனத்தைப் பதியவைத்தல்
ஆதியாகமம் 39:21 – “கர்த்தர் யோசேப்போடே இருந்து, அவன்மேல் தயவு காண்பித்தார்.”
